KIRJALLINEN KYSYMYS E-1022/02 esittäjä(t): Bartho Pronk (PPE-DE), Maria Martens (PPE-DE), Karla Peijs (PPE-DE)ja Albert Maat (PPE-DE) komissiolle. Jatkokysymys kapteenien vapaata liikkuvuutta koskeneeseen kysymykseen E-2069/01.



Virallinen lehti nro 229 E , 26/09/2002 s. 0170 - 0171



KIRJALLINEN KYSYMYS E-1022/02 esittäjä(t): Bartho Pronk (PPE-DE), Maria Martens (PPE-DE), Karla Peijs (PPE-DE)ja Albert Maat (PPE-DE) komissiolle (15. huhtikuuta 2002) Aihe: Jatkokysymys kapteenien vapaata liikkuvuutta koskeneeseen kysymykseen E-2069/01 Vastauksessaan kirjalliseen kysymykseen E-2069/01(1) komissio viittaa laivan kapteenien kansalaisuusehdon osalta parlamentin jäsenen Nel Van Dijkin esittämään kirjalliseen kysymykseen E-3440/97(2) antamaansa vastaukseen. Komissio toteaa, että kapteenin ja tämän varamiehenä toimivan ensimmäisen perämiehen toimia on pidettävä julkishallinnon palvelusuhteina EY:n perustamissopimuksen 48 artiklan 4 kohdan, nykyisen 39 artiklan 4 kohdan, merkityksessä. Komission mukaan jäsenvaltiot voivat edellyttää kapteenin ja ensimmäisen perämiehen toimien varaamista oman maan kansalaisille ja komissio perustelee kantansa viittaamalla EY:n perustamissopimuksen 48 artiklan 3 kohtaan (yleinen järjestys ja turvallisuus ja kansanterveys). 1. Eikö oikeuskäytäntö ole osoittanut kyseisen perustelun virheellisyyden, erityisesti asiassa komissio vastaan Italia 31. toukokuuta 2001 annetun tuomion kohdassa 25 (C-283/99) ja asiassa komissio vastaan Espanja 29. lokakuuta 1998 annetun tuomion kohdissa 41 ja 42 (C-114/97)? 2. Onko komissio allekirjoittaneiden kanssa yhtä mieltä siitä, että kapteeneihin, jotka eivät ole julkishallinnon palveluksessa, ei voida soveltaa 39 artiklan 4 kohtaa senkään takia, että tuomioistuin toteaa palvelussuhteen olevan riippumatta työntekijälle kuuluvista tehtävistä (tuomio asiassa komissio vastaan Italia, C-283/99)? 3. Useat jäsenvaltiot eivät esitä kansalaisuutta koskevaa ehtoa kapteeneille eikä niillä ole tiettävästi ongelmia yleisen järjestyksen tai turvallisuuden suhteen. Miksi tilanne olisi toinen niissä jäsenvaltioissa, joissa kyseinen ehto on voimassa, ja vieläpä kalastusalalla? 4. Onko komissio allekirjoittaneiden kanssa yhtä mieltä myös siitä, että vetoaminen yleiseen järjestykseen ja turvallisuuteen ja kansanterveyteen (39 artiklan 3 kohta) ei tässä yhteydessä ole mahdollista, kun otetaan huomioon, että kapteenin saapumisen jäsenvaltioon tai oleilun siellä ei itsessään tarvitse merkitä uhkaa yleiselle järjestykselle, yleiselle turvallisuudelle tai kansanterveydelle (tuomio asiassa komissio vastaan Espanja, C-114/97)? 5. Onko komissio tietoinen siitä, että eräissä jäsenvaltioissa on laivan kapteeneista suuri puute, minkä vuoksi kansalaisuusehto muodostaa uhan sekä yhteisön työmarkkinoille että yhteisön kansainväliselle kilpailuasemalle? (1) EYVL C 40 E, 14.2.2002, s. 177. (2) EYVL C 174, 8.6.1998, s. 57. Anna Diamantopouloun komission puolesta antama vastaus (31. toukokuuta 2002) Yhteisöjen tuomioistuin on todellakin hiljattain käsitellyt julkisvallan käyttöä niiden kansalaisuuteen perustuvien rajoitusten yhteydessä, joita jäsenvaltiot ovat asettaneet tietyille ammateille (asia C-114/97 ja asia C-293/99). Komissio kuitenkin muistuttaa, ettei tuomioistuin näissä tapauksissa käsitellyt kysymystä kapteenien ja ensimmäisten perämiesten kansalaisuusvaatimuksesta. Kapteeneilla ja ensimmäisillä perämiehillähän on erityistehtäviä, jotka johtuvat meriliikenteen erityispiirteistä. Yhteisöjen tuomioistuin käsittelee parhaillaan vapaata liikkuvuutta koskevan yhteisön lainsäädännön soveltamista ja kapteenien ja ensimmäisten perämiesten kansalaisuusvaatimuksia Anave-asiassa (C-405/01). Koska kyseisen asian käsittely on vielä kesken, komissio ei halua arvailla sen tuloksia tai kommentoida kyseisen oikeuskäytännön mahdollisia vaikutuksia aiemmin esitettyihin kantoihin.